ভুয়ো চিকিৎসক-চক্র প্রকাশ্যে আসছে রোজই। কেউ পাততাড়ি গুটিয়েছেন। কেউ ধরা পড়ছেন সিআইডি’র জালে। 
নিজেকে এমবিবিএস দাবি করে পঞ্চসায়র এলাকায় প্র্যাকটিস করতেন মহম্মদ আকবর আলি। কিন্তু রেজিস্ট্রেশন নম্বর জানতে চাওয়ার পরই গা ঢাকা দেন তিনি। বৃহস্পতিবার রাতে তাঁকে গড়িয়া বাসস্ট্যান্ড থেকে গ্রেফতার করা হয়। তাঁকে ১৪ জুন পর্যন্ত পুলিশি হেফাজতে পাঠিয়েছে আদালত। এরই পাশাপাশি, সরকারি ক্ষেত্রে তিন ভুয়ো চিকিৎসকের নিয়োগের বিষয়ে সংশ্লিষ্ট জেলা মুখ্য স্বাস্থ্য আধিকারিকদের কার্যালয়ে গিয়ে তাঁদের জিজ্ঞাসাবাদ করবে সিআইডি। একইসঙ্গে, শুক্রবার বৌবাজার, কলেজ স্ট্রিট এবং ভবানীপুর থানা এলাকার অল্টারনেটিভ মেডিসিনের তিনটি অফিস ‘সিল’ করে দেওয়া হয়েছে। 

জাল চিকিৎসক ডিডি গুপ্তের প্রেসক্রিপশন। নিজস্ব চিত্র
এদিকে, চঞ্চল দত্ত নামে বর্ধমান মেডিক্যাল কলেজ হাসপাতালের এক মেডিক্যাল অফিসার নিজেকে এমডি পরিচয় দিয়ে চিকিত্সা চালিয়ে যাচ্ছেন। জাল ডিগ্রি নিয়ে নাড়াচাড়া শুরু হতেই বর্ধমান শহরের সাগরিকা পলিক্লিনিকে যাওয়া বন্ধ করেছেন তিনি। এদিন সেখানে যোগাযোগ করা হলে এক কর্মী বলেন, ‘‘এখানে সি দত্ত নামে এক ডাক্তারবাবু বসেন। কয়েকদিন আসছেন না।’’ আর এক কর্মীর কথায়, ‘‘ডাক্তারবাবু নিজেই বোর্ডে এমডি লিখতে বলেছেন।’’ 
এমডি লেখেন কেন? চঞ্চল বলেন, ‘‘এমডি তো এমডি’ই! এ নিয়ে আমি কিছুই বলব না। আমি মেডিক্যাল কাউন্সিলে কথা বলে নিয়েছি।’’ কোন কলেজ থেকে কত সালে এমডি করেছেন? উত্তর দেননি চঞ্চল। 
বর্ধমানেই ‘ডাক্তার জি ডি গুপ্ত’ নামে এক ‘চিকিত্সক’ গা ঢাকা দিয়েছেন বলে অভিযোগ। নিজেকে ‘কনসালট্যান্ট নিউরো সাইকায়াট্রিস্ট’ পরিচয় দিয়ে দেদার রোগী দেখতেন তিনি। এদিন ফোনে যোগাযোগ করা হলে তিনি বলেন, ‘‘আমি এ রকম কোনও দাবি করিনি। আমি হোমিওপ্যাথি প্র্যাকটিস করি।’’ নিজেকে ‘কনসালট্যান্ট’ বলে দাবি করার কথাও অস্বীকার করেছেন তিনি। যদিও তাঁর প্রেসক্রিপশন ‘এবেলা’র হাতে রয়েছে।